text: Forældre i Kolding står nu frem
  04 oktober 2014 kl. 15.25
  De forstår ikke hvorfor Børnehaven Mariekjær har hyret en vagt, der skal beskytte personalet. Jeg har ikke været truende, siger faren.
  Anne Christiansen og Mohammed Madjidji modtog i mandags et brev fra børnehaven, hvor der stod, at deres søn Milan fra dags dato var blevet udmeldt af børnehaven.
  Årsag: Mohammed Madjidji har angiveligt været truende overfor personalet i Børnehaven Mariekjær.
  Men det forstår ingen af forældrene, de mener blot, at de har gjort opmærksom på flere episoder, hvor de har hentet deres barn med indtørret snot og gennemtisset vådt tøj.
  Ifølge Mohammed Madjidji fik det fredag den 26. september faren til at konfrontere børnehaven med sin utilfredshed. Men ifølge Mohammed Madjidji var han ikke på nogen måde truende.
  Men ifølge børnehaven så er der altså en god grund til, at børnehaven nu har hyret et vagtværn. En beslutning der blev truffet efter nøje overvejelser sammen med Børnechefen i Kolding Kommune.
  Drengen Milan er nu flyttet til en anden børnehave, men familien føler sig uretfærdig behandlet.
  